(Návrh)

ÚSTAVNÝ ZÁKON

z ......... 2009

o Špeciálnom súde

Národná rada Slovenskej republiky sa uzniesla na tomto ústavnom zákone:

**Čl. 1**

**Zriadenie**

1. Zriaďuje sa Špeciálny súd.
2. Obvodom Špeciálneho súdu je celé územie Slovenskej republiky. Sídlo Špeciálneho súdu ustanoví zákon.

**Čl. 2**

**Pôsobnosť**

1. Personálna pôsobnosť Špeciálneho súdu sa vzťahuje na ústavných činiteľov, verejných funkcionárov a štátnych funkcionárov, o ktorých to ustanoví zákon, a to pre trestné činy spáchané v súvislosti s ich právomocou a zodpovednosťou. Personálna pôsobnosť podľa prvej vety sa vzťahuje na trestné činy spáchané za trvania funkcie, ktorá túto pôsobnosť zakladá, aj keď trestný čin vyšiel najavo až po skončení výkonu funkcie, ktorá zakladá túto pôsobnosť.
2. Vecná pôsobnosť Špeciálneho súdu sa vzťahuje na spoločensky závažné trestné činy, o ktorých to ustanoví zákon.
3. Podrobnosti o pôsobnosti Špeciálneho súdu ustanoví zákon.

**Čl. 3**

**Sudcovia**

1. Podmienkou vzniku funkcie sudcu Špeciálneho súdu ako aj podmienkou na výkon funkcie sudcu, ktorý rozhoduje o opravnom prostriedku proti rozhodnutiu Špeciálneho súdu, je platné osvedčenie či iné rozhodnutie vydané oprávneným orgánom aplikácie práva na základe zákona, ktoré oprávňuje takéhoto sudcu na oboznamovanie sa s utajovanými skutočnosťami v najvyššom stupni utajenia; podrobnosti ustanoví zákon.
2. Podmienka podľa odseku 1 sa vzťahuje rovnako aj na sudcu, ktorý má byť preložený alebo pridelený na Špeciálny súd alebo na súd, ktorý rozhoduje o opravnom prostriedku proti rozhodnutiu Špeciálneho súdu; podrobnosti ustanoví zákon.
3. Sudcovi Špeciálneho súdu a sudcovi súdu, ktorý rozhoduje o opravnom prostriedku proti rozhodnutiu Špeciálneho súdu patrí k platu príplatok mesačne v sume nie menšej, ako dvojnásobok priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok; podrobnosti ustanoví zákon.
4. Sudcovi Špeciálneho súdu a sudcovi súdu, ktorý rozhoduje o opravnom prostriedku proti rozhodnutiu Špeciálneho súdu sa na jeho žiadosť zabezpečí ochrana jeho osoby; podrobnosti ustanoví zákon.
5. Bez súhlasu sudcu Špeciálneho súdu a sudcu súdu, ktorý rozhoduje o opravnom prostriedku proti rozhodnutiu Špeciálneho súdu sa nesmie zverejňovať jeho podobizeň a bydlisko, ako ani podobizne a bydlisko jeho rodinných príslušníkov a tiež sa nesmú zverejňovať jeho osobné údaje, ako ani osobné údaje jeho rodinných príslušníkov; podrobnosti ustanoví zákon.
6. Ďalšie podrobnosti o postavení sudcov Špeciálneho súdu ako aj o ich právach a povinnostiach ustanoví zákon.

**Čl. 4**

**Súvisiace ustanovenia**

1. Výkon dozoru nad zachovávaním zákonnosti pred začatím trestného stíhania a v prípravnom konaní, trestné stíhanie osôb podozrivých zo spáchania trestných činov a uplatňovanie oprávnení prokurátora v konaní pred súdom, a to všetko vo veciach, ktoré patria do právomoci Špeciálneho súdu, vykonáva Úrad špeciálnej prokuratúry; podrobnosti ustanoví zákon.
2. Ak ide o podmienku oprávnenia na oboznamovanie sa s utajovanými skutočnosťami, mesačný príplatok k platu a ochranu osoby, podobizne, bydliska a osobných údajov, vzťahujú sa ustanovenia čl. 3 ods. 1 a ods. 3 až 5 rovnako aj na prokurátora, vymenovaného do funkcie v Úrade špeciálnej prokuratúry; podrobnosti ustanoví zákon.

**Čl. 5**

**Záverečné ustanovenia**

1. Organizáciu Špeciálneho súdu a konanie pred ním, ako aj ďalšie podrobnosti ustanoví zákon.
2. V konaní začatom na Špeciálnom súde, ktorý bol zriadený zákonom č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov, pred dňom vyhlásenia nálezu Ústavného súdu Slovenskej republiky PL. ÚS 17/08 z 20. mája 2009 v Zbierke zákonov Slovenskej republiky pokračuje Špeciálny súd podľa tohto ústavného zákona, ak takéto konanie nebolo do dňa účinnosti tohto ústavného zákona právoplatne skončené.
3. Výkon súdnictva, správa majetku štátu a všetky práva a povinnosti vyplývajúce z pracovnoprávnych vzťahov a štátnozamestnaneckých vzťahov a iných obdobných právnych vzťahov a práv a povinností z osobných vzťahov sudcu k štátu dňom účinnosti tohto ústavného zákona v plnom rozsahu prechádzajú zo Špeciálneho súdu, ktorý bol zriadený zákonom č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov, na Špeciálny súd podľa tohto ústavného zákona.

**Čl. 6**

**Účinnosť**

Tento ústavný zákon nadobúda účinnosť dňom vyhlásenia nálezu Ústavného súdu Slovenskej republiky PL. ÚS 17/08 z 20. mája 2009 v Zbierke zákonov Slovenskej republiky.